চিলাহাটি ওয়েব ডেস্ক : নীলফামারীর শেখ কামাল স্টেডিয়ামে আগামী ২১ সেপ্টেম্বর অনুষ্ঠিত হবে আন্তর্জাতিক ফুটবল প্রীতি ম্যাচ। এ প্রীতি ম্যাচ নিয়ে বুধবার দুপুরে শেখ কামাল স্টেডিয়ামের কনফারেন্স রুমে নীলফামারী জেলা ফুটবল এসোসিয়েশন ও ক্রীড়া সংস্থার কর্মকর্তারা সাংবাদিকদের সাথে মতবিনিময় করেন।মতবিনিময় সভায় কর্মকর্তারা সাংবাদিকদের বলেন, ওইদিন বিকেল ৪টায় বাংলাদেশের বসুন্ধরা কিংস দলের সাথে মুখোমুখী হবে মালদ্বীপের নিউ রেডিয়ান্ট স্পোটস ক্লাব। প্রতিটি দলে থাকছে ৪জন করে বিদেশী খোলোয়াড়। বসুন্ধরা কিংস-এর সাধারন সম্পাদক মিনহাজুল ইসলাম মিনহাজ জানান, সম্প্রতি শেষ হওয়া বিশ্বকাপের ৪ তারকা নিয়ে মালদ্বীপের নিউ রেডিয়ান্ট স্পোটস ক্লাবের মুখোমুখী হবে বসুন্ধরা কিংস। এক প্রশ্নের জবাবে তিনি জানান, নীলফামারী শেখ কামাল স্টেডিয়ামে বসুন্ধরা কিংস আর নিউ রেডিয়ান্ট স্পোটস ক্লাব রংপুর স্টেডিয়ামে অনুশীলন করবে।নীলফামারী জেলা ফুটবল এসোসিয়েশনের সভাপতি আরিফ হোসেন মুন বলেন, বিগত আন্তর্জাতিক ম্যাচের আয়োজনে যেসব ভূলক্রটি পরিলক্ষিত হয়েছে তা এবারে শুধরে নেয়া হবে এবং ওই ম্যাচের মতো প্রচুর দর্শক খেলা উপভোগ করার আশা করছেন তিনি।নীলফামারীর অতিরিক্ত পুলিশ সুপার এ বি এম আতিকুর রহমান জানান, ২য় বারের মতো এ মাঠে আন্তর্জাতিক প্রীতি ম্যাচ উপলক্ষ্যে নেয়া হয়েছে কঠোর নিরাপত্তা ব্যবস্থা।